George Becali

George Becali, cunoscut ca Gigi Becali, ()  un om de afaceri și politician român.

A fost membru al Parlamentului European între iunie 2009 și decembrie 2012 și membru al Parlamentului României din decembrie 2012 până la condamnarea penală în mai 2013.

Este cunoscut pentru actele filantropice în sprijinul unor comunități de sinistrați, asociații religioase, dar și declarațiile publice controversate, în acest sens Washington Post menționând „înclinația lui pentru retorica homofobă, misogină și rasistă”.

Deține și conduce clubul FCSB, unde stilul său de micromanagement este criticat de presa sportivă și identificat drept cauză a faptului că, în ciuda investițiilor generoase, echipa obține rezultate mai slabe decât ar putea.

Familia și începutul vieții 
Bunicul său din partea tatălui, Gheorghe Becali, era aromân originar din regiunea Korça, Albania și în 1928 a fost strămutat în Cadrilater, în județul Durostor, pe atunci în România. El a avut patru copii: Haralambie, Atanase (tatăl lui George), Toma și Constantin. După tratatul de la Craiova din 1940 și pierderea Cadrilaterului de către România, familia Becali a fost strămutată lângă Călărași, iar după al Doilea Război Mondial a fost mutată în Banat, unde a locuit în Săcălaz, pe strada IV, numărul 300, în casa unor șvabi care fuseseră deportați în URSS. Atât Gheorghe Becali, cât și Haralambie și Toma, au fost cercetați de autoritățile comuniste pentru simpatia față de legionari. Pe de altă parte, mutarea masivă a aromânilor munteni care se ocupau cu creșterea oilor într-un sat șvăbesc de câmpie a dus la conflicte interetnice care, coroborate cu simpatiile legionare ale unora dintre membrii familiei, a făcut ca autoritățile comuniste să-i deporteze în Bărăgan în 1951.

Acolo, la Zagna (județul Brăila), în 1958, s-a născut George Becali. Un an mai târziu, domiciliul forțat a fost anulat, iar familia s-a mutat la Pipera, lângă București.

Acumularea averii 
George Becali a lucrat inițial ca lăcătuș-mecanic la ICCE, pe platforma Băneasa. După evenimentele din 1989, cu ajutorul unei moșteniri și unui împrumut de la Hagi, a început să importe blugi, țigări și săpun cu TIR-uri din Turcia. Marea parte a averii sale însă provine din investiții imobiliare. Averea sa a fost estimată la 725 milioane euro în 2008 în „Top 500 Forbes”, aceasta scăzând substanțial în urma crizei și a scăderii prețurilor imobiliare, dar și ca urmare a transferării unei părți pe numele fetelor sale. Averea era estimată la 140-300 milioane euro în 2012,și la 325-425 milioane de euro în 2022.

A donat bani pentru construirea de biserici, precum donația de câteva milioane de euro făcută către bisericile ortodoxe românești de la Muntele Athos. Printre acțiunile de binefacere a fost construirea unui sat pentru sinistrații de la Vadu Roșca (județul Vrancea), Rast (județul Dolj) și Arbore, Suceava (județul Suceava).

Conform emisiunii TVR „Mari români” din anul 2006, lansată sub forma unei campanii de identificare a celor mai mari români din toate timpurile, din 100 de „Mari români” aleși de participanți, Becali a ieșit pe locul 13.

În 2013 a fost condamnat la 3 ani de închisoare cu suspendare în dosarul lipsirii ilegale de libertate din 2009. Ulterior și-a dat demisia din , devenind deputat independent. În urma unei condamnări ulterioare,  această condamnare s-a activat și astfel mandatul său de parlamentar a încetat de drept la 20 mai 2013.

Pe 3 aprilie 2015 George Becali a fost eliberat condiționat din Penitenciarul Poarta Albă, după ce a executat o treime din pedeapsa de trei ani și șase luni de închisoare.

Afacerile 

În 2008, în conformitate cu estimările Forbes România, George Becali a devenit cel mai bogat om din România, cu o avere estimată între 2,8 și 3 miliarde de dolari. Conform unei estimări concurente, realizate de cotidianul Adevărul (deținut de concurentul său de atunci, Dinu Patriciu) cu o avere estimată la 700-750 milioane euro în anul 2008, Becali ar fi ocupat doar locul șapte în clasamentul celor mai bogați români. Deține 26% din clubul sportiv Steaua, palatul de pe Aleea Alexandru nr. 1 din București, și numeroase proprietăți imobiliare. În plus, Becali este acționar la fabrica de armament Uzina Mecanică Drăgășani, la Avicola Iași, Arco și la grupul de firme Arcom. Mai deține și 59% din compania Romes SA.

În iunie 1999, Gigi Becali a efectuat un schimb de terenuri cu Ministerul Apărării Naționale, în termeni dezavantajoși pentru armată, rezultând un câștig de aproximativ 3 milioane de dolari în favoarea lui Becali. Becali nu era proprietar pe aceste terenuri la data înaintării ofertei de schimb de terenuri, ci le-a cumpărat după ce a a avut siguranța că oficialii din conducerea MApN vor aviza tranzacția. Mai mult, terenurile în cauza erau revendicate, iar schimburile erau interzise de lege.

Gigi Becali și-a transformat zona de trei hectare, din spatele vilei sale din Pipera, în stână, livadă și gradină de legume. El își dedică timpul grădinii sale, de care se bucură turma sa de oi și o vacă.

George Becali a fost condamnat la 3 ani de închisoare cu executare în data de 20 mai 2013. Potrivit procurorilor, în perioada 1996-1999, în calitate de administrator al terenurilor domeniului proprietate publică a statului din zona Voluntari (fosta Fermă Roșia), MApN a efectuat două schimburi de terenuri cu George Becali, suprafața totală cedată acestuia în urma celor două schimburi fiind de 28,89 hectare de teren arabil intravilan, schimburi ce au avut drept consecință prejudicierea statului român cu suma totală de 892.758 de dolari. În același dosar, fostul ministru al apărării Victor Babiuc și fostul șef al Statului Major General Dumitru Cioflină au primit câte doi ani de închisoare, tot cu executare.

Activitate politică 

În 2000 a candidat pentru Camera Deputaților din partea unei asociații a italienilor din România, ratând cu puțin intrarea în Parlament.

A preluat Partidul Noua Generație de la fondatorul acestuia, Viorel Lis, fost primar al Bucureștiului, devenind președinte al acestui partid la data de 10 ianuarie 2004. A promovat o doctrină creștină, de dreapta, cu accente naționaliste, apropiată de cea a Partidului România Mare și a partidelor extremiste europene. În 2004 a preluat conducerea Partidului Noua Generație, iar în 2007 BBC a vorbit despre ascensiunea rapidă a lui Becali în politică, acesta fiind descris ca un populist bogat. El este asemănat cu fostul prim-ministru al Italiei, Silvio Berlusconi, vrând să folosească fotbalul și banii pentru a ajunge la vârf. „Vreau să ucid diavolul din România, corupția și minciuna” - îl citează BBC pe Becali.

În anul 2004 a participat la alegerile pentru președinția României, fiind candidatul acestui partid. A obținut 1,77% din opțiunile de vot. La alegerile europarlamentare din 2007, s-a aflat pe prima poziție pe lista PNG, dar partidul său a obținut 4,85% din voturi; i-au lipsit 0,15% pentru trecerea pragului electoral.

În Parlamentul European 

A fost ales în Parlamentul European la data de 7 iunie 2009 pe lista Partidului România Mare, alături de Corneliu Vadim Tudor. În cele nouă luni până în martie 2010 a participat la numai 10 din cele 37 de ședințe în plen, fiind reprezentantul României cu cea mai slabă prezență, de numai 27%. Prin aceasta a contribuit, alături de Corneliu Vadim Tudor și Traian Ungureanu, la plasarea României pe ultimul loc între națiunile reprezentate în Parlamentul European, România având o prezență de numai 84,46%. În perioada menționată el a vorbit în plenul Parlamentului European de cinci ori și a depus un singur amendament; nu a pus nici o întrebare, nu a făcut nici o propunere de rezoluție, nu a avut nici o declarație scrisă și nu a elaborat nici un raport. Pe site-ul Parlamentului European se găsește situația activității fiecărui europarlamentar, inclusiv a lui George Becali, care a avut un număr de 87 de luări de cuvânt în plenul Parlamentului, inclusiv cu problematica și textul acestora.

În Parlamentul României 

La alegerile legislative din 2012 a candidat pentru un mandat de deputat în Colegiul 25 din București, pe din partea Uniunii Social-Liberale, ca membru al . El a fost ales cu majoritatea de voturi (65%). După depunerea jurământului, Becali a fost numit membru în comisia juridică a Camerei Deputaților.

La data de 11 februarie 2013, ca urmare a condamnării cu suspendare pentru sechestrare de persoane, și-a dat demisia din PNL, devenind deputat independent; mandatul său a încetat după condamnarea definitivă, la trei ani de închisoare cu executare, primită pentru coruperea unor înalți funcționari publici în scopul facilitării unui schimb de terenuri.

Controverse

Generalități 
George Becali este un om controversat, face o politică populistă și își face pe larg cunoscută ideologia ultra-naționalistă, afirmând că stânga politică ar fi „unealta diavolului”. Becali este criticat nu numai pentru invectivele sale la adresa unor personalități publice, într-un incident numind-ul pe istoricul Neagu Djuvara „moș senil”,, dar și pentru ieșirile sale rasiste, antisemite sau homofobe.  Este cunoscut și din pricina faptului că își întoarce deseori declarațiile. Un exemplu este aducerea fotbalistului brazilian Élton Jose Xavier Gomes în Ghencea. Lăudat la sosire presei, Becali îl critică aspru doar două luni mai târziu: „Élton e circar și nu are ce să mai caute la Steaua”. Este criticat pentru implicarea în alcătuirea echipei.

La televiziune 

Populiste sunt și aparițiile lui la televizor, unde la programe politice refuză a răspunde la întrebările dictate de crainici, încercând să preia controlul și folosind expresii ieșite din context, atacă personaje politice, comparându-se cu foști domnitori români (Mihai Viteazul, numindu-se voievod etc.). De altfel, Becali a avut probleme cu justiția din cauza folosirii imaginii lui Mihai Viteazul, dintr-un film regizat de Sergiu Nicolaescu, avându-l ca actor principal pe Amza Pellea, pentru campania sa electorală.

Agresiuni verbale 

Becali a atras atenția asupra sa și prin agresiunea verbală împotriva unui jurnalist, Becali exprimându-și printr-o serie de înjurături nemulțumirea față de postul Antena 1, condus de unul dintre adversarii săi politici, Dan Voiculescu. Chiar a pretins că unele dintre ele să fie publicate a doua zi în ziar, cu cenzura de rigoare.

Pentru că nu a respectat ordinele lui Gigi Becali privind poziția în teren a lui Mirel Rădoi (), antrenorul Gheorghe Hagi a fost aproape de a fi demis, dar Becali s-a răzgândit, conform propriilor declarații, doar fiindcă Hagi este nașul său. În cele din urmă, Hagi și-a dat demisia, punând gestul său pe seama comportamentului lui Becali, pe care l-a acuzat de un comportament nedemn față de Steaua. .

Cazul celor 1.700.000 de euro 

În data de 7 mai 2008 Direcția Națională Anticorupție Cluj a reținut cinci persoane din anturajul lui Gigi Becali care aveau asupra lor suma de 1,7 milioane de euro, sumă care se presupune că ar fi fost destinată jucătorilor de la clubul de fotbal Universitatea Cluj pentru a nu pierde meciul cu CFR Cluj. În replică, Becali a afirmat că banii erau destinați cumpărării de bomboane. La data de 18 decembrie 2008, DNA i-au trimis în judecată pe Gigi Becali, Teia Sponte, vicepreședinte al Consiliului de Admnistrație al FC Steaua, și Victor Pițurcă, antrenorul echipei naționale de fotbal, într-un dosar numit „Valiza”. La 17 aprilie 2012, Înalta Curte de Casație și Justiție a decis achitarea lui Gigi Becali în acest dosar, dar aceasta sentință nu a fost definitivă.

Pe 4 iunie 2013, Înalta Curte de Casație și Justiție a dat sentința definitivă, condamnându-l pe George Becali la trei ani de închisoare cu executare, pentru dare de mită și pentru fals. Pe 3 aprilie 2015, Gigi Becali a fost eliberat condiționat. A revenit imediat la conducerea clubului Steaua. Nici un for fotbalistic, nici presa sportivă, nici justiția, nu au protestat la revenirea lui în fotbal, acolo unde a comis infracțiunea pentru care a fost condamnat.

Cazul lipsirii ilegale de libertate 

În data de 2 aprilie 2009 a fost ridicat cu mandat de arestare de la domiciliul său din cartierul Pipera din București sub învinuirea de lipsire ilegală de libertate și a fost prezentat Judecătoriei sectorului 1 al Capitalei. Instanța a hotărât arestarea preventivă lui Becali împreună cu alți patru complici făptuitori pentru 29 de zile. Aceștia au făcut recurs sentinței judecătorești, Tribunalul București respingându-le recursul și menținând decizia primei instanțe, respectiv motivarea Judecătoriei Sectorului 1: „[...] organele judiciare sunt singurele abilitate să efectueze cercetări pentru aflarea adevărului, iar neacceptarea acestui principiu ar însemna pentru toți cetățenii că au posibilitatea de a-și face singuri dreptate, prin sancționarea unei fapte ilicite prin comiterea unei alte fapte ilicite”. La judecarea recursului, Becali a cerut recuzarea completului de judecată, fără succes.

La 11 februarie 2013 a fost condamnat la 3 ani de închisoare cu suspendare în dosarul lipsirii ilegale de libertate din 2009.

Cărți 
Note:

Referințe

Vezi și 

 Lista românilor după avere

Legături externe 

 profilul lui George Becali pe Harta politicii din România
 Rich populist woos Romanians, 16 martie 2007, Oana Lungescu, BBC
 MISTERELE CUVINTELOR/ Patroni, patronime, postpatronime (II). Becali, becaliadă, imbecalizare, 5 mai 2010, Alexandru Ciolan, Ziarul de Duminică

Articole biografice
 Gigi Becali, "crocodilul" din politica românească, 6 octombrie 2008, Evenimentul zilei
 Gigi Becali păzea robineții la Revoluție, 21 august 2010, Adrian Epure, Adevărul
 Drumul latifundiarului către pușcărie, 21 mai 2013, Violeta Fotache, Petrișor Cană, Evenimentul zilei
 Ascensiunea și decăderea lui Gigi Becali: de la bișnița cu blugi la Parlamentul European, iar apoi în celulă, 21 mai 2013, Sorin Ghica, Adevărul
 CUM a AJUNS MILIONAR Gigi Becali. Drumul de la o moștenire de 200.000 de euro, la o avere 300 de milioane | VIDEO, 22 mai 2013, Simona Tapalagă, Evenimentul zilei
 Cine este Gigi Becali, controversatul deputat condamnat la trei ani de inchisoare - Fotbal, 20 mai 2013, Adrian Ilincescu, HotNews.ro

Interviuri
 "Binefăcătorul" Becali, luat la întrebari de France-Presse, 16 aprilie 2007, Evenimentul zilei
 Mărirea și decăderea lui Gigi Becali, 3 aprilie 2009, Octavian Cojocaru, Evenimentul zilei
 Celebrul latifundiar, ieri oier, azi - găinar, 3 aprilie 2009, Raluca Dan, Andrei Udișteanu, Evenimentul zilei
 Gigi Becali e boss de boss: "Îmi place luxul, îmi place aurul, lucrurile mari, dacă e o mașină mică eu nu merg cu ea", 29 mai 2012, Cancan

Nașteri în 1958
Nașteri pe 25 iunie
Acționari în fotbalul din România
Aromâni
Oameni de afaceri români
Filantropi români
Ortodocși români
Europarlamentari pentru România 2009-2014
Deputați români 2012-2016
Politicieni români condamnați
Politicieni români în viață
Oameni din județul Brăila
Politicieni români din secolul al XXI-lea
Oameni de afaceri români condamnați
Membri ai Partidului România Mare
Membri ai Partidului Național Liberal
Membri PNG-CD
Ctitori de biserici români
Candidați la funcția de Președinte al României - 2004
Candidați la funcția de Președinte al României - 2009
Europarlamentari români